Borgarlistinn og Sjálfstæðisflokkurinn í nýju sameinuðu sveitarfélagi norðan Skarðsheiðar hafa gert með sér samstarfssamning í sveitarstjórn og var sl. föstudag skrifað undir meirihlutasamstarf þessara flokka . Páll S Brynjarsson verður ráðinn sveitarstjóri , Björn Bjarki Þorsteinsson verður forseti sveitarstjórnar og Finnbogi Rögnvaldsson formaður byggðaráðs . Flokkarnir hafa einnig skipt með sér verkefnum svo sem um formennsku í einstökum nefndum næsta kjörtímabil . Í tilkynningu frá meirihlutanum segir m.a. : “ Mikil uppbygging er í hinu nýja sveitarfélagi og ljóst að fjöldi brýnna verkefna bíður sveitarstjórnarinnar . Forgangsverkefni verður að ganga frá ráðningu starfsfólks og samþykkja skipurit fyrir sveitarfélagið . ”